OBH 1844/1996.
Az állampolgári jogok országgyűlési biztosa általános helyettesének jelentése
Ügyintéző: Dr. Gáspárné dr. Pere Katalin

A panaszos azért fordult az állampolgári jogok országgyűlési biztosa általános helyetteséhez, mert az 1995. május hónapi 10 nap táppénzét a Fővárosi és Pest Megyei Egészségbiztosítási Pénztár késedelmesen számolta el.

A lefolytatott vizsgálat eredményeként megállapítást nyert, hogy a panaszos 1995. május 15- 28-ig volt keresőképtelen. Ebből az első 2 nap betegszabadság, a többi táppénzes időként került elszámolásra. Tekintettel arra, hogy az igénynek, a Fővárosi és Pest Megyei Egészségbiztosítási Pénztárhoz 1996. december 7-én történt beérkezésekor a táppénz végleges megállapításához szükséges adatok nem álltak rendelkezésre, a Fővárosi Egészségbiztosítási Pénztár bruttó 250 forint napi táppénz előleget állapított meg és folyósított /nem volt az igénylő biztosítási bejelentése rendezett és hiányoztak a szükséges béradatok/. A táppénz végleges összegének napi bruttó 429 forintnak a megállapítására és a különbözet folyósítására 1996. április 19-én kerülhetett sor.

Az állampolgári jogok országgyűlési biztosa alkotmányos visszásságot nem állapított  meg, mivel a Fővárosi Egészségbiztosítási Pénztár adatok hiánya miatt előleget állapított meg, majd azok beérkezését követően a viszonylag rövid táppénzes időszakra a végleges elszámolást elkészítette és a különbözet kiutalásáról gondoskodott.